Esad Sadiković
Esad Sadiković bio je ljekar specijalista iz Prijedora i član međunarodne zdravstvene organizacije "Ljekari bez granica", aktivista Ujedinjenih naroda i predsjednik "Udruženja otorinolaringologa SFRJ". Kao ljekar specijalista ordinirao je na Samoi i u Libiji. Bio je jedan od vodećih prijedorskih intelektualaca koji je 1990-ih godina pozivao na razum i mirno rješavanje političkih tenzija. Objavljivao je satirične tekstove u lokalnom listu "Kozarski vjesnik", kritizirajući na taj način tadašnje političke prilike. Za vrijeme rata u Bosni i Hercegovini 1992. godine zatočen je u srpskom koncentracijskom logoru Omarska. Tu nastavlja svoju misiju humaniste liječeći, pomažući i ohrabrujući druge. Pogubljen je 5. augusta 1992, a njegovi posmrtni ostaci pronađeni su u jami Hrastova glavica pored Sanskog Mosta. Ukopan je u Prijedoru 29. jula 2007. Knjigu o Doktoru Esi napisao je Vehid Gunić 2009. godine, a osnovana je i fondacija "Esad Sadiković".